庚午正月七夜自詠
作者：張九成
朝代：宋

paragraphs: 余性寡所諧，平生惟自得。
談名頸深縮，論利面作赤。
文不貴雕蟲，詩尤惡鈎擿。
粗豪真所畏，機巧非予匹。
所以常閉門，千載求知識。
黄卷有可人，爲之忘寢食。
亦復愛山水，策杖無與適。
看雲獨忘歸，聽泉常永日。
內樂萬事休，中虛衆妙入。
欲以語斯人，此事吾無力。
道喪亦久矣，無言三歎息。